Skoða hugmyndir um Vetrargarð í Reykjavík Hugmyndir um stofnun Fjölskyldugarðs innan borgarmarkanna með áherslu á vetraríþróttir eru nú til skoðunar hjá Reykjavíkurborg . Með slíkum garði yrði hægt að stunda vetraríþróttir allt árið . Starfshópur mun fara yfir málið . Möguleg staðsetning gæti orðið í Breiðholti . Fréttablaðið / Sigtryggur Ari Sunnudagur 12. janúar 2020 Auglýsing Ýmislegt spennandi er að gerast á sviði vetraríþrótta á höfuðborgarsvæðinu . Á dögunum var kynnt ný framkvæmdaáætlun skíðasvæða í Bláfjöllum og Skálafelli sem gerir ráð fyrir mikilli fjárfestingu í nýjum skíðalyftum og tækjum til snjóframleiðslu . Alls verður fjórum milljörðum varið í framkvæmdir á svæðinu á næstu fimm árum . En það er líka innan höfuðborgarsvæðisins sem menn horfa til frekari framkvæmda . Í desember var kynnt hugmynd um sérstakan Vetrargarð á fundi menningar - , íþrótta - og tómstundaráðs . Í dag eru reknar þrjár skíðabrekkur innan höfuðborgarsvæðisins í umsjón frístundamiðstöðvarinnar Gufunesbæjar fyrir borgina . Sá rekstur glímir við það vandamál , eins og önnur skíðasvæði , að ekki er á vísan að róa varðandi opnunartíma svæðanna . Vetrargarðurinn mun mögulega leysa það vandamál að mestu leyti . „ Þetta er eins konar Fjölskyldugarður en með áherslu á vetraríþróttir . Hugmyndin er að auk skíðabrekkna verði þar meðal annars stökkpallar , túpubrautir og fjölbreytt leiktæki . Þá má nefna gönguskíðabraut og fjallahjólabraut innan garðsins sem og veitinga - og þjónustukjarni , “ segir Atli Steinn Árnason , framkvæmdastjóri Gufunesbæjar . Hann ítrekar að verkefnið sé á hugmyndastigi en á áðurnefndum fundi innan borgarkerfisins féll hugmyndin í góðan jarðveg . „ Markmiðið er að slíkur garður yrði heilsársgarður . Við myndum lengja vetrartímabilið töluvert með snjóframleiðslu og á hlýrri tímabilum yrði meðal annars boðið upp á svokallaða þurrskíðun þar sem skíðað er niður sérstakar mottur . Það hefur gefið góða raun erlendis , “ segir Atli Steinn . Hann segir að garðurinn sé hugsaður fyrir almenning en nýtist einnig afar vel fyrir byrjendur í skíðaíþróttinni . „ Við sjáum þarna fyrir okkur að skíðafélögin geti nýtt aðstöðuna fyrir yngstu iðkendur auk þess sem leik - og grunnskólar á höfuðborgarsvæðinu geti heimsótt garðinn reglulega . Þannig myndu fleiri börn og unglingar læra á skíði eða snjóbretti sem stuðlar í auknum mæli að aukinni hreyfingu , útiveru og bættri lýðheilsu . Skíðasvæðin utan borgarmarkanna njóta síðan góðs af , því að markhópurinn stækkar með aukinni þátttöku innn borgarmarkanna , “ segir Atli Steinn . Hvað staðsetningu garðsins varðar er helst horft til svæðisins í kringum skíðalyftuna í Breiðholt en önnur svæði innan höfuðborgarinnar eru einnig í skoðun . „ Ég tel afar mikilvægt að efla eins og kostur er skíðasvæðin í borginni sem eru í dag á Ártúnshöfða , í Breiðholti og í Grafarvogshverfi . Það er mikill kostur að hafa slík svæði innan borgarmarkanna . Brekkurnar eru viðráðanlegar fyrir alla og stutt að fara . Vetrargarðurinn , eins og hann var kynntur fyrir ráðinu myndi lengja skíðatímabilið í borginni verulega . Næstu skref eru að setja af stað starfshóp sem fer yfir staðsetningu , hönnun , kostnað , rekstrarfyrirkomulag og áfangaskiptingu , ” segir Hjálmar Sveinsson , formaður menningar - , íþrótta - og tómstundaráðs Reykjavíkurborgar .